*Likumprojekts*

**Grozījumi Elektronisko plašsaziņas līdzekļu likumā**

Izdarīt Elektronisko plašsaziņas līdzekļu likumā (Latvijas Vēstnesis, 2010, 118. nr.; 2011, 103., 144. nr.; 2012, 166. nr.; 2013, 40., 46., 61., 87., 234. nr.; 2014, 92., 225. nr.; 2015, 251. nr.; 2016, 2., 111., 241. nr.; 2017, 242. nr.; 2018, 128. nr.; 2019, 130., 204. nr.) šādus grozījumus:

1. 1.pantā:

izteikt 3. un 4.punktu šādā redakcijā:

„3) **audio un audiovizuāls elektroniskā plašsaziņas līdzekļa pakalpojums** – pakalpojums vai no tā nošķirama daļa, uz kuru attiecināma elektroniskā plašsaziņas līdzekļa redakcionālā atbildība un kura galvenais uzdevums ir, izmantojot publiskos elektronisko sakaru tīklus, nodrošināt plašākai sabiedrībai informējošus, izklaidējošus vai izglītojošus raidījumus un komerciālus paziņojumus;

4) **audio un audiovizuāls komerciāls paziņojums** – reklāma televīzijā vai radio, sponsorēšana, televīzijas vai radio veikals, produktu izvietošana un citi audio, vizuāli vai audiovizuāli paziņojumi, kas ievietoti raidījumā vai lietotāja veidotā video, izvietoti pirms vai pēc raidījuma vai lietotāja veidota video par samaksu vai citu atlīdzību vai pašreklāmas nolūkā un tieši vai netieši reklamē to personu preces, pakalpojumus vai tēlu, kuras veic saimniecisko darbību;”;

papildināt pantu ar 8.1 punktu šādā redakcijā:

„81) grupa – mātes uzņēmums, visi tās meitas uzņēmumi un visi citi uzņēmumi, kam ar tiem ir ekonomiskas un juridiskas organizatoriskās saiknes;”;

izteikt 12.1 punktu šādā redakcijā:

„121) **lietotāja veidots video** – kustīgu attēlu kopums ar skaņu vai bez tās, kas neatkarīgi no tā garuma veido atsevišķu vienību, kuru radījis lietotājs un kuru video koplietošanas platformā augšupielādējis šis vai jebkurš cits lietotājs;”;

uzskatīt līdzšinējo panta 12.1 punkta tekstu par panta 12.2 punktu;

papildināt pantu ar 12.3 punktu un 12.4 punktu šādā redakcijā:

„123) mātes uzņēmums – uzņēmums, kurš kontrolē vienu vai vairākus meitas uzņēmumus;

124) meitas uzņēmums – ir uzņēmums, kuru kontrolē mātes uzņēmums, tostarp jebkurš galvenā mātes uzņēmuma meitas uzņēmums;”;

izteikt 16.punktu šādā redakcijā:

„16) **produktu izvietošana** – jebkurš audio un audiovizuāls komerciāls paziņojums, kurā iekļauti produkti, pakalpojumi vai to preču zīmes, vai atsauces uz attiecīgajiem produktiem, pakalpojumiem vai to preču zīmēm un kurš tiek demonstrēts raidījumā vai lietotāja veidotā video par samaksu vai citu atlīdzību;”;

izteikt 22.punktu šādā redakcijā:

„22) **raidījums** – kustīgu attēlu kopums ar skaņu vai bez tās vai audio darbs radio programmā, kas neatkarīgi no tā garuma veido atsevišķu vienību programmā vai katalogā un kuru izveidojis elektroniskais plašsaziņas līdzeklis;”;

papildināt pantu ar 25.1 punktu šādā redakcijā:

„251) **redakcionāls lēmums** – lēmums, kuru regulāri pieņem ar nolūku īstenot redakcionālo atbildību un kurš ir saistīts ar audio un audiovizuālā elektroniskā plašsaziņas līdzekļa ikdienā veicamo darbību;”;

izteikt 32.punktu šādā redakcijā:

„32) **sponsorēšana** – jebkurš tādas personas, kas nav iesaistīta audio un audiovizuālu elektronisko plašsaziņas līdzekļu vai video koplietošanas platformu pakalpojumu sniegšanā, audio vai audiovizuālu darbu, programmu vai raidījumu veidošanā, ieguldījums elektronisko plašsaziņas līdzekļu, raidījumu, video koplietošanas platformas pakalpojumu vai lietotāju veidotu video finansēšanā, lai popularizētu savu nosaukumu, preču zīmi, tēlu, darbību vai ražojumu;”;

papildināt pantu ar 34.2 punktu šādā redakcijā:

„342) **video koplietošanas platformas pakalpojums** – pakalpojums vai no tā nošķirama daļa, uz kuru nav attiecināma redakcionālā atbildība un kura būtiskas funkcionalitātes galvenais nolūks ir, izmantojot publiskos elektronisko sakaru tīklus, piedāvāt plašākai sabiedrībai informējošus, izklaidējošus vai izglītojošus raidījumus, lietotāju veidotus video, un kur to organizāciju nosaka pakalpojuma sniedzējs, tostarp ar automātiskiem līdzekļiem vai algoritmiem, jo īpaši veidojot priekšskatījumus, marķējot un kārtojot secībā;”.

1. 3.pantā:

aizstāt pirmajā daļā vārdus „veic saimniecisko darbību” ar vārdiem „ir dibināti” attiecīgajā locījumā;

izteikt otro daļu šādā redakcijā:

„(2) Lai noteiktu, vai elektroniskais plašsaziņas līdzeklis ir dibināts Latvijā, ir izvērtējami šādi gadījumi:

1) ja Latvijā ir elektroniskā plašsaziņas līdzekļa galvenā biroja atrašanās vieta un redakcionāli lēmumi par elektroniskā plašsaziņas līdzekļa pakalpojumiem tiek pieņemti Latvijā, tad uzskatāms, ka elektroniskais plašsaziņas līdzeklis ir dibināts Latvijā;

2) ja Latvijā ir elektroniskā plašsaziņas līdzekļa galvenā biroja atrašanās vieta, bet redakcionālus lēmumus par elektroniskā plašsaziņas līdzekļa darbību pieņem citā Eiropas Savienības dalībvalstī, Eiropas konvencijas par pārrobežu televīziju dalībvalstī vai Eiropas Ekonomikas zonas dalībvalstī, tad uzskatāms, ka attiecīgais elektroniskais plašsaziņas līdzeklis dibināts tajā valstī, kurā strādā elektroniskā plašsaziņas līdzekļa darbībā iesaistītā darbaspēka nozīmīga daļa. Ja elektroniskā plašsaziņas līdzekļa darbībā iesaistītā darbaspēka nozīmīga daļa strādā abās valstīs, tad uzskatāms, ka elektroniskais plašsaziņas līdzeklis ir dibināts tajā valstī, kurā ir tā galvenā biroja atrašanās vieta. Ja nevienā no šīm valstīm nestrādā elektroniskā plašsaziņas līdzekļa darbībā iesaistītā darbaspēka nozīmīga daļa, tad uzskatāms, ka elektroniskais plašsaziņas līdzeklis ir dibināts tajā valstī, kurā tas pirmo reizi sāka darbību saskaņā ar attiecīgās valsts tiesību aktiem, – ar nosacījumu, ka tas uztur stabilu un efektīvu saikni ar attiecīgās valsts ekonomiku;

3) ja elektroniskā plašsaziņas līdzekļa galvenā biroja atrašanās vieta ir Latvijā, bet redakcionālus lēmumus par elektroniskā plašsaziņas līdzekļa darbību pieņem valstī, kura nav Eiropas Savienības dalībvalsts, Eiropas konvencijas par pārrobežu televīziju dalībvalsts vai Eiropas Ekonomikas zonas dalībvalsts, vai arī otrādi, tad uzskatāms, ka attiecīgais elektroniskais plašsaziņas līdzeklis dibināts Latvijā, – ar nosacījumu, ka Latvijā strādā elektroniskā plašsaziņas līdzekļa darbībā iesaistītā darbaspēka nozīmīga daļa.”;

papildināt pantu ar piekto, sesto, septīto un astoto daļu šādā redakcijā:

„(5) Elektroniskais plašsaziņas līdzeklis 14 dienu laikā informē Nacionālo elektronisko plašsaziņas līdzekļu padomi par izmaiņām, kas var ietekmēt jurisdikcijas noteikšanu saskaņā ar šā panta otro daļu.

(6) Elektroniskais plašsaziņas līdzeklis 14 dienu laikā informē Nacionālo elektronisko plašsaziņas līdzekļu padomi, ja tas sniegs pakalpojumu, kas pilnībā vai galvenokārt vērsts uz auditoriju citā Eiropas Savienības vai Eiropas Ekonomiskās zonas dalībvalstī. Nacionālā elektronisko plašsaziņas līdzekļu padome par to informē attiecīgo regulatīvo iestādi mērķauditorijas dalībvalstī.

(7) Nacionālā elektronisko plašsaziņas līdzekļu padome izveido un regulāri atjaunina to elektronisko plašsaziņas līdzekļu sarakstu, kas atrodas Latvijas jurisdikcijā, kā arī norāda jurisdikciju noteicošo kritēriju saskaņā ar šā panta otro daļu. Nacionālā elektronisko plašsaziņas līdzekļu padome dara Eiropas Komisijai zināmu minēto sarakstu, tostarp visus tā atjauninājumus.

(8) Ja, piemērojot šā panta otro daļu, nav iespējams ar citu dalībvalsti vienoties par jurisdikciju, jautājums 14 dienu laikā jāiesniedz Eiropas Komisijai.”.

1. 21.1 pantā:

izteikt pirmo daļu šādā redakcijā:

„(1) Nacionālā elektronisko plašsaziņas līdzekļu padome nodrošina uztveršanas brīvību un Latvijas teritorijā neierobežo elektroniskā plašsaziņas līdzekļa audiovizuālās programmas retranslāciju no citas Eiropas Savienības dalībvalsts vai Eiropas Ekonomikas zonas valsts, izņemot gadījumus, kad elektroniskā plašsaziņas līdzekļa programmā ir nepārprotami, nopietni un būtiski pārkāpti šā likuma 24.panta devītās vai desmitās daļas vai 26.panta pirmās daļas 1., 2., 3., 4., 5., 6. vai 9.punkta noteikumi un šāds pārkāpums iepriekšējo 12 mēnešu laikā noticis vismaz divas reizes.”;

izteikt otrās daļas 4.punktu šādā redakcijā:

„4) iespēju viena mēneša laikā no paziņojuma saņemšanas brīža, vienoties par pieņemamu risinājumu.”;

izteikt trešo daļu šādā redakcijā:

„(3) Ja apspriešanās ar attiecīgo elektronisko plašsaziņas līdzekli, attiecīgo valsti un Eiropas Komisiju viena mēneša laikā no paziņojuma saņemšanas brīža, noslēgusies bez pieņemama risinājuma un elektroniskais plašsaziņas līdzeklis programmā pieļauj jaunu pārkāpumu, Nacionālā elektronisko plašsaziņas līdzekļu padome var lemt par elektroniskā plašsaziņas līdzekļa programmas izplatīšanas aizliegumu, norādot periodu, kurā tas būs spēkā Latvijas teritorijā.”;

papildināt pantu ar sesto, septīto, astoto, devīto, desmito un vienpadsmito daļu šādā redakcijā:

„(6) Nacionālā elektronisko plašsaziņas līdzekļu padome var atkāpties no šā panta pirmajā, otrajā un trešajā daļā noteiktā, ja kādas Eiropas Savienības dalībvalsts vai Eiropas Ekonomiskās zonas valsts jurisdikcijā esoša elektroniskā plašsaziņas līdzekļa audiovizuālā programma nopietni un būtiski pārkāpj šā likuma 26.panta 7. vai 8.punktu un šāds pārkāpums iepriekšējo 12 mēnešu laikā noticis vismaz vienu reizi, kā arī attiecīgais elektroniskais plašsaziņas līdzeklis ir iepriekš brīdināts, ka atkārtota pārkāpuma gadījumā tiks piemērots izplatīšanas aizliegums.

(7) Šā panta sestajā daļā minētajā gadījumā Nacionālā elektronisko plašsaziņas līdzekļu padome informē attiecīgo elektronisko plašsaziņas līdzekli, attiecīgo valsti un Eiropas Komisiju par:

1) raidījumiem, kuros konstatēti pārkāpumi;

2) pārkāpumu būtību;

3) periodu, uz kādu paredzēts elektroniskā plašsaziņas līdzekļa programmas izplatīšanas aizliegums Latvijas teritorijā;

4) iespēju viena mēneša laikā no paziņojuma saņemšanas brīža vienoties par pieņemamu risinājumu.

(8) Nacionālā elektronisko plašsaziņas līdzekļu padome, konstatējot šā likuma 26.panta 7. vai 8.punkta pārkāpumus, ne vēlāk kā vienu mēnesi pēc iespējamā pārkāpuma var atkāpties no šā panta septītajā daļā noteiktās kārtības un aizliegt elektroniskā plašsaziņas līdzekļa programmas izplatīšanu Latvijas teritorijā.

(9) Šā panta astotajā daļā minētajā gadījumā Nacionālā elektronisko plašsaziņas līdzekļu padome pēc elektroniskā plašsaziņas līdzekļa programmas izplatīšanas aizlieguma nekavējoties informē attiecīgo elektronisko plašsaziņas līdzekli, attiecīgo valsti un Eiropas Komisiju par noteikto ierobežojumu.

(10) Lai izvērtētu, vai elektroniskā plašsaziņas līdzekļa programmā ir konstatējams šā likuma 26. panta 7. vai 8.punkta pārkāpums, Nacionālā elektronisko plašsaziņas līdzekļu padome var vērsties pēc atzinuma pie kompetentajām valsts drošības iestādēm.”.

1. 21.2 pantā:

izteikt nosaukumu šādā redakcijā:

„**21.2 pants. Aizliegums izplatīt citas Eiropas Savienības dalībvalsts vai Eiropas Ekonomikas zonas valsts elektroniskā plašsaziņas līdzekļa audiovizuālo programmu vai pakalpojumu pēc pieprasījuma, kas pilnībā vai galvenokārt vērsts uz Latvijas teritoriju**”;

izteikt pirmo daļu šādā redakcijā:

„(1) Ja citas Eiropas Savienības dalībvalsts vai Eiropas Ekonomikas zonas valsts jurisdikcijā esoša elektroniskā plašsaziņas līdzekļa audiovizuālā programma vai pakalpojums pēc pieprasījuma ir pilnībā vai galvenokārt vērsts uz Latvijas teritoriju un Nacionālā elektronisko plašsaziņas līdzekļu padome konstatē, ka elektroniskā plašsaziņas līdzekļa audiovizuālajā programmā vai pakalpojumā pēc pieprasījuma ir pārkāpti tādi šā likuma vai citu normatīvo aktu noteikumi, kas paredz detalizētākus vai stingrākus programmu veidošanas nosacījumus nekā Eiropas Parlamenta un Padomes 2018.gada 14.novembra Direktīva (ES) 2018/1808 ar ko, ņemot vērā mainīgos tirgus apstākļus, groza Direktīvu 2010/13/ES par to, lai koordinētu dažus dalībvalstu normatīvajos un administratīvajos aktos paredzētus noteikumus par audiovizuālo mediju pakalpojumu sniegšanu (Audiovizuālo mediju pakalpojumu direktīva), Nacionālā elektronisko plašsaziņas līdzekļu padome var nepiemērot šā likuma 21.1 pantu.”;

papildināt ceturto daļu pēc vārdiem „konstatējot programmu” ar vārdiem „vai katalogu”;

izteikt ceturtās daļas 1. un 2.punktu šādā redakcijā:

„1) šā panta otrajā daļā noteiktajā kārtībā divu mēnešu laikā no lūguma saņemšanas brīža netiek panākts pieņemams risinājums;

2) attiecīgais elektroniskais plašsaziņas līdzeklis ieguvis jurisdikciju citā valstī, lai apietu Latvijā izvirzītos stingrākus noteikumus un ir gūti šo faktu apliecinoši pierādījumi;”.

1. Izteikt 21.3 panta otrās daļas 4.punktu šādā redakcijā:

„4) iespēju viena mēneša laikā no paziņojuma saņemšanas brīža, vienoties par pieņemamu risinājumu.”.

1. 23.pantā:

izteikt piekto daļu šādā redakcijā:

„(5) Elektroniskais plašsaziņas līdzeklis, kas sniedz audiovizuālos pakalpojumus pēc pieprasījuma, savā katalogā iekļauj vismaz 30 procentus Eiropas audiovizuālos darbus un veicina šo darbu pieejamību un pamanāmību, tostarp marķējot tos, veltot tiem atsevišķu sadaļu vai meklēšanas rīkus.”;

papildināt pantu ar 5.1, 5.2 un 5.3 daļu šādā redakcijā:

„(51) Šā panta piektajā daļā minētais pienākums neattiecas uz elektronisko plašsaziņu līdzekli, kas sniedz audiovizuālos pakalpojumus pēc pieprasījuma, ar zemu apgrozījumu vai šauru auditoriju, kā arī gadījumā, ja tas būtu nerealizējams vai nepamatots pakalpojuma būtības vai temata dēļ.

(52) Ja uz elektronisko plašsaziņas līdzekli, kas sniedz audiovizuālo pakalpojumu pēc pieprasījuma, nav attiecināma šā panta piektajā daļā noteiktā Eiropas audiovizuālo darbu kvota, tas iesniedz Nacionālajai elektronisko plašsaziņas līdzekļu padomei šo faktu apliecinošu informāciju.

(53) Nacionālā elektronisko plašsaziņas līdzekļu padome izstrādā vadlīnijas zema apgrozījuma un šauras auditorijas noteikšanai, ņemot vērā Latvijas tirgus apstākļus, pakalpojuma sniedzēja sniegto informāciju un attiecīgās Eiropas Komisijas vadlīnijas.”;

izslēgt panta sesto daļu.

1. Papildināt likumu ar IV1 nodaļu šādā redakcijā:

„**IV1 nodaļa. Video koplietošanas platformas**

**23.1 pants. Vispārīgie video koplietošanas platformu noteikumi**

(1) Pakalpojuma atbilstību video koplietošanas platformas būtībai šā likuma izpratnē izvērtē Nacionālā elektronisko plašsaziņas līdzekļu padome.

(2) Video koplietošanas platformas pakalpojuma sniedzējs, kas nav dibināts Latvijā, tiek uzskatīts par tādu, ja minētajam video koplietošanas platformas pakalpojuma sniedzējam ir mātes uzņēmums vai meitas uzņēmums, kas dibināts Latvijā, vai ja tas ir daļa no grupas un ja kāds cits minētās grupas uzņēmums dibināts Latvijā.

(3) Lai piemērotu šā panta otro daļu, ja mātes uzņēmums, meitas uzņēmums vai citi grupas uzņēmumi katrs dibināts dažādās dalībvalstīs, uzskata, ka video koplietošanas platformas pakalpojuma sniedzējs dibināts tajā dalībvalstī, kurā dibināts tā mātes uzņēmums, vai, ja šāda dibinājuma nav, tajā dalībvalstī, kurā dibināts tā meitas uzņēmums, vai, ja šāda dibinājuma nav, tajā dalībvalstī, kurā dibināts cits grupas uzņēmums.

(4) Lai piemērotu šā panta otro daļu, ja ir vairāki meitas uzņēmumi un katrs no tiem dibināts kādā citā dalībvalstī, uzskata, ka video koplietošanas platformas pakalpojuma sniedzējs dibināts tajā dalībvalstī, kurā viens no meitas uzņēmumiem vispirms sācis savu darbību, ar noteikumu, ka tas uztur stabilu un efektīvu saikni ar minētās dalībvalsts ekonomiku.

(5) Lai piemērotu šā panta otro daļu, ja ir vairāki citi uzņēmumi, kas ir daļa no grupas, un katrs no tiem dibināts kādā citā dalībvalstī, uzskata, ka video koplietošanas platformas pakalpojuma sniedzējs dibināts tajā dalībvalstī, kurā viens no šiem uzņēmumiem vispirms sācis savu darbību, ar noteikumu, ka tas uztur stabilu un efektīvu saikni ar minētās dalībvalsts ekonomiku.

(6) Video koplietošanas platformas pakalpojuma sniedzējiem, par kuriem uzskata, ka tie dibināti Latvijā, piemēro Informācijas sabiedrības pakalpojumu likuma 10. un 11.pantu.

(7) Nacionālā elektronisko plašsaziņas līdzekļu padome izveido un regulāri atjaunina to video koplietošanas platformas pakalpojuma sniedzēju sarakstu, kuri dibināti vai par kuriem uzskata, ka tie dibināti Latvijas teritorijā, un norāda, uz kuriem šā panta pirmajā, otrajā, trešajā, ceturtajā un piektajā daļā izklāstītajiem kritērijiem balstās to jurisdikcija. Nacionālā elektronisko plašsaziņas līdzekļu padome informē Eiropas Komisiju par video koplietošanas platformas pakalpojuma sniedzēju sarakstu, tostarp visiem tā atjauninājumiem.

(8) Ja, piemērojot šo pantu jurisdikcijas noteikšanai, Nacionālā elektronisko plašsaziņas līdzekļu padome nevar vienoties ar citas Eiropas Savienības dalībvalsts regulatoru par to, kuras valsts jurisdikcijā atrodas video koplietošanas platforma, Nacionālā elektronisko plašsaziņas līdzekļu padome nekavējoties par to informē Eiropas Komisiju.

**23.2 pants. Audiovizuāli komerciāli paziņojumi video koplietošanas platformās**

(1) Video koplietošanas platformas pakalpojumu sniedzēji veic piemērotus pasākumus, lai pasargātu no raidījumiem, lietotāju veidotiem video un audiovizuāliem komerciāliem paziņojumiem, kuros ir tāds saturs:

1) kas var kaitēt nepilngadīgo fiziskajai, garīgajai vai tikumiskajai attīstībai;

2) kas var apdraudēt plašāku sabiedrību un kurā ir kūdīšana uz vardarbību un naida kurināšana pret kādu personu vai personu grupu jebkura Eiropas Savienības Pamattiesību hartas 21.pantā minētā motīva vai Eiropas Cilvēktiesību konvencijas 14.pantā minētā motīva dēļ;

3) kura izplatīšana ir noziedzīgs nodarījums, proti, terorisma publiska slavināšana vai attaisnošana vai publisks aicinājums uz terorismu tāda pornogrāfiska priekšnesuma demonstrēšana vai tāda pornogrāfiska rakstura materiāla aprite, kurš satur bērnu pornogrāfiju, publisks aicinājums uz genocīdu, genocīda, nozieguma pret cilvēci, nozieguma pret mieru un kara nozieguma publiska slavināšana vai īstenotā genocīda, nozieguma pret cilvēci, nozieguma pret mieru vai kara nozieguma slavināšana, noliegšana, attaisnošana vai rupja noniecināšana un darbības, kas vērstas uz nacionālā, etniskā, rasu vai reliģiskā naida vai nesaticības izraisīšanu.

(2) Video koplietošanas platformas pakalpojuma sniedzēji attiecībā uz audiovizuāliem komerciāliem paziņojumiem ievēro šā likuma 35.panta otrās daļas 1., 4., 6., 7. un 8.punktu, septīto un devīto daļu, 36.panta otrās daļas 1.punktu, 37.panta otro daļu un 38.pantu to iespēju un kontroles robežās.

(3) Video koplietošanas platformas pakalpojuma sniedzēji izstrādā savu publiski pieejamu rīcības kodeksu, kurā norāda darbības pamatprincipus, akceptētos ētiskas darbības nosacījumus, noteikumus par nepieņemamiem audio un audiovizuāliem komerciāliem paziņojumiem, tai skaitā tādiem, kuru mērķauditorija ir nepilngadīgie un kuri var negatīvi ietekmēt nepilngadīgo psiholoģisko vai fizisko attīstību. Rīcības kodekss ietver arī noteikumus, kas attiecas uz bērniem paredzētiem audio un audiovizuāliem komerciāliem paziņojumiem par pārtiku un dzērieniem, kuru sastāvā ir uzturvielas un vielas ar noteiktu uzturvērtību vai fizioloģisku ietekmi, jo īpaši tādas vielas kā tauki, taukskābes, sāls un cukurs, kuru pārmērīga lietošana uzturā nav ieteicama, un publicē to savā mājaslapā internetā.”.

1. 24.pantā:

izteikt piekto daļu šādā redakcijā:

„(5) Elektroniskie plašsaziņas līdzekļi izstrādā savu rīcības kodeksu, kurā norāda darbības pamatprincipus, akceptētos ētiskas darbības nosacījumus, noteikumus par nepieņemamiem audio un audiovizuāliem komerciāliem paziņojumiem, tai skaitā tādiem, kuru mērķauditorija ir nepilngadīgie un kuri var negatīvi ietekmēt nepilngadīgo psiholoģisko vai fizisko attīstību. Rīcības kodekss ietver arī noteikumus, kas attiecas uz bērniem paredzētiem audio un audiovizuāliem komerciāliem paziņojumiem par pārtiku un dzērieniem, kuru sastāvā ir uzturvielas un vielas ar noteiktu uzturvērtību vai fizioloģisku ietekmi, jo īpaši tādas vielas kā tauki, taukskābes, sāls un cukurs, kuru pārmērīga lietošana uzturā nav ieteicama. Rīcības kodeksus elektroniskie plašsaziņas līdzekļi publicē savās mājaslapās internetā.”;

izteikt desmito daļu šādā redakcijā:

(10) Elektroniskais plašsaziņas līdzeklis neizplata tāda satura audio un audiovizuālas programmas vai pakalpojumus pēc pieprasījuma, kuri var kaitēt nepilngadīgo fiziskajai, garīgajai un tikumiskajai attīstībai, izņemot gadījumus, kad tiem ir izraudzīts cits, nevis šā panta devītajā daļā minētais raidlaiks vai kad elektroniskais plašsaziņas līdzeklis nodrošina ierobežotas piekļuves kontroli. Pirms šādiem audiovizuāliem darbiem jādod akustisks brīdinājuma signāls un tiem jābūt speciāli atzīmētiem ar vizuālu simbolu, kas raksturo elektroniskā plašsaziņas līdzekļa pakalpojuma satura iespējami kaitīgo būtību.”;

papildināt pantu ar 10.1 daļu šāda redakcijā:

„(101) Nepilngadīgo personas datus, kurus ieguvis elektroniskais plašsaziņas līdzeklis, veicot ierobežotas piekļuves kontroli, nav atļauts izmantot komerciālos nolūkos izņemot, kur tas nepieciešams pakalpojuma tiešai sniegšanai ar datu subjekta piekrišanu.”.

1. Papildināt likumu ar 24.1 pantu šādā redakcijā:

„**24.1 pants. Pieejamība personām ar invaliditāti**

(1) Elektroniskais plašsaziņas līdzeklis nodrošina, ka tā pakalpojumi tiek nepārtraukti un pakāpeniski darīti pieejamāki personām ar invaliditāti, un par to reizi gadā ziņo Nacionālajai elektronisko plašsaziņas līdzekļu padomei.

(2) Elektroniskais plašsaziņas līdzeklis sadarbībā ar biedrībām un nodibinājumiem, kas pārstāv personu ar invaliditāti intereses, izstrādā rīcības plānu ar īstenotajiem un plānotajiem pasākumiem pieejamības nodrošināšanai. Par rīcības plānu elektroniskais plašsaziņas līdzeklis informē Nacionālo elektronisko plašsaziņas līdzekļu padomi 14 dienu laikā no tā apstiprināšanas brīža.

(3) Elektroniskais plašsaziņas līdzeklis, kas sniedz publiskus paziņojumus un informāciju par ārkārtas situācijām, tostarp dabas katastrofu gadījumā, to dara personām ar invaliditāti pieejamā veidā.”.

1. 26.pantā:

līdzšinējai panta daļai piešķirt numerāciju, izsakot to šādā redakcijā:

„(1) Elektronisko plašsaziņas līdzekļu programmās un raidījumos nedrīkst ietvert:”;

papildināt pantu ar 7., 8. un 9.punktu šādā redakcijā:

„7) aicinājumu, kas apdraud sabiedrisko drošību, tostarp valsts drošības un aizsardzības nodrošināšanu, vai rada nopietnu un būtisku tās apdraudējuma risku;

8) terorisma publisku slavināšanu vai attaisnošanu vai publisku aicinājumu uz terorismu;

9) saturu, kas apdraud sabiedrības veselību vai radītu nopietnus un smagus tās apdraudējuma riskus.”;

papildināt pantu ar otro daļu šādā redakcijā:

„(2) Elektroniskā plašsaziņas līdzekļa pakalpojumus pēc pieprasījuma un raidījumus nedrīkst pārklāt vai grozīt komerciālos nolūkos vai bez attiecīgā elektroniskā plašsaziņas līdzekļa atļaujas izņemot:

1) kad to veic elektroniskā plašsaziņas līdzekļa pakalpojuma saņēmējs personiskai lietošanai;

2) kad tā ir tehniska nepieciešamība elektroniskā plašsaziņas līdzekļa pakalpojuma vai ierīces lietošanai;

3) brīdinājuma informācijas vai sabiedrības interesēs esošas informācijas sniegšanas nolūkos;

4) subtitrēšanas nolūkos;

5) kad komerciālu paziņojumu ievietojis elektroniskā plašsaziņas līdzekļa pakalpojuma sniedzējs pats;

6) kad tas ir paņēmiens elektroniskā plašsaziņas līdzekļa pakalpojuma pielāgošanai izplatīšanas līdzekļiem, kas neizdara izmaiņas saturā.”.

1. 35.pantā

izteikt desmito daļu šādā redakcijā:

„(10) Produktu izvietošana elektroniskā plašsaziņas līdzekļa programmā ir atļauta, izņemot šā likuma 45.panta pirmajā daļā minētos gadījumus.”;

izteikt trīspadsmito daļu šādā redakcijā:

„(13) Reklāma un televīzijas veikali elektroniskā plašsaziņas līdzekļa programmā izvietojama blokos. Nošķirti reklāmas un televīzijas veikala iestarpinājumi ir atļauti sporta pārraidēs.”.

1. Izteikt 41.panta otrās daļas 4.punktu šādā redakcijā:

„4) daļēja ekrāna reklāma tiek ieskaitīta reklāmas apjomā, kas noteikts šā likuma 42.pantā.”.

1. 42.pantā:

izteikt pirmo daļu šādā redakcijā:

„(1) Reklāmai un televīzijas veikalam (izņemot televīzijas veikala skatlogu) atvēlētais laiks elektronisko plašsaziņu līdzekļu televīzijas programmās no plkst. 6.00 līdz 18.00 un no plkst. 18.00 līdz 24.00 nedrīkst pārsniegt 20 procentus no satura attiecīgajos laika intervālos. Sabiedriskā elektroniskā plašsaziņas līdzekļa televīzijas programmās un sabiedriskā pasūtījuma ietvaros veidotajās televīzijas programmās vai raidījumos reklāmai un televīzijas veikalam (izņemot televīzijas veikala skatlogu) atvēlētais laiks katrā raidstundā kopumā nedrīkst pārsniegt 10 procentus.”;

izteikt otrās daļas 1.punktu šādā redakcijā:

„1) audiovizuālu elektronisko plašsaziņas līdzekļu paziņojumi par to raidījumiem un citiem produktiem, kas ir tieši atvasināti no to raidījumiem, vai par citu tās pašas raidorganizāciju sabiedrību grupas raidījumiem un audiovizuālajiem elektronisko plašsaziņas līdzekļu pakalpojumiem, sponsoru paziņojumi un produktu izvietošana.”;

papildināt panta otro daļu ar 3.punktu šādā redakcijā:

„3) neitrālie kadri starp redakcionālo saturu un televīzijas reklāmas vai televīzijas veikala iestarpinājumiem un starp atsevišķiem iestarpinājumiem.”.

1. Izteikt 44.panta ceturto daļu šādā redakcijā:

„(4) Reklāmas un televīzijas veikala izvietošana ir aizliegta valsts svētku un reliģisko ceremoniju atspoguļošanas laikā, televīzijas veikala izvietošana aizliegta raidījumu bērnu auditorijai laikā.”.

1. 45.pantā:

izteikt pirmo daļu šādā redakcijā:

„(1) Produktu izvietošana programmā vai raidījumu katalogā aizliegta jebkādos ziņu un aktuālo notikumu, patērētāju tiesību aizsardzības, reliģiskajos raidījumos, kā arī raidījumos bērnu auditorijai.”;

izteikt otrās daļas 1. un 2.punktu šādā redakcijā:

„1) raidījuma saturs un programma nekādā ziņā netiek iespaidoti tā, ka tiktu ietekmēta elektroniskā plašsaziņas līdzekļa redakcionālā atbildība un neatkarība;

2) raidījums atklātā veidā, īpaši ar speciālām preces vai pakalpojumus ieteicošām atsaucēm, nemudina uz preču vai pakalpojumu pirkšanu vai nomu;”.

1. Izteikt 57.panta trešo daļu šādā redakcijā:

„(3) Nacionālās elektronisko plašsaziņas līdzekļu padomes funkciju veikšanai, tai skaitā sabiedriskā pasūtījuma nodrošināšanai un aktīvai līdzdalībai Eiropas Audiovizuālo mediju pakalpojumu regulatoru grupas (ERGA) darbā, nepieciešamo finansējumu piešķir no valsts budžeta.”.

1. 60.pantā:

izteikt pirmās daļas 12.punktu šādā redakcijā:

„12) veicina medijpratību;”;

papildināt panta otro daļu ar 4.punktu šādā redakcijā:

„4) sniedzot informāciju un uzklausot sūdzības par jebkādām problēmām saistībā ar pakalpojumu vai informācijas pieejamību personām ar invaliditāti, kas noteiktas šā likuma 24.1 pantā.”.

1. Papildināt informatīvo atsauci uz Eiropas Savienības direktīvām ar 5. un 6.punktu šādā redakcijā:

„5) Eiropas Parlamenta un Padomes 2017.gada 15.marta direktīvas (ES) 2017/541 par terorisma apkarošanu un ar ko aizstāj Padomes Pamatlēmumu 2002/475/TI un groza Padomes Lēmumu 2005/671/TI;

6) Eiropas Parlamenta un Padomes 2018.gada 14.novembra direktīvas (ES) 2018/1808, ar ko, ņemot vērā mainīgos tirgus apstākļus, groza Direktīvu 2010/13/ES par to, lai koordinētu dažus dalībvalstu normatīvajos un administratīvajos aktos paredzētus noteikumus par audiovizuālo mediju pakalpojumu sniegšanu (Audiovizuālo mediju pakalpojumu direktīva).”.

Kultūras ministrs N.Puntulis

Vīza: Valsts sekretāre D.Vilsone

Feldmane 67330324

Paula.Feldmane@km.gov.lv